LOXLEY พุ่ง7% ลุ้นศาลปกครองกลางสั่ง “กองสลากฯ” ชดใช้คดีหวยออนไลน์ 3 พันลบ.-แผนล็อตโต้คืบ!
LOXLEY พุ่ง7% ลุ้นศาลปกครองกลางสั่ง “กองสลากฯ” ชดใช้คดีหวยออนไลน์ 3 พันลบ.-แผนล็อตโต้คืบ! โดยณ เวลา 11.38 น. อยู่ที่ระดับ 2.00 บาท บวก 0.20 บาท หรือ 11.11% ด้วยมูลค่าซื้อขาย 19.01 ล้านบาท
LOXLEY พุ่ง 7% ลุ้นศาลปกครองกลางสั่ง “กองสลากฯ” ชดใช้คดีหวยออนไลน์ 3 พันลบ.
24 พ.ค. 2562

ผู้สื่อข่าวรายงานว่า บริษัท ล็อกซเล่ย์ จำกัด (มหาชน) หรือ LOXLEY ณ เวลา 11.38 น. อยู่ที่ระดับ 2.00 บาท บวก 0.20 บาท หรือ 11.11% ด้วยมูลค่าซื้อขาย 19.01 ล้านบาท คาดเก็งกำไรกระแสข่าวศาลปกครองกลางสั่ง “กองสลากฯ” ชดใช้คดีหวยออนไลน์ 3 พันล้านบาท

โดยแหล่งข่าวจากกระทรวงการคลัง กล่าวว่า สำนักงานสลากฯ ได้เตรียมสำรองเงินไว้พร้อมที่จะจ่ายให้กับ LOXLEY แล้ว ซึ่งรอคำตัดสินจากศาลฯ เท่านั้น โดยในรอบแรกศาลปกครองกลางฯ สั่งให้จ่าย 1.4  พันล้านบาท แต่ล็อกซเล่ย์ต้องการเพิ่มเป็น 3 พันกว่าล้านบาท โดยคาดว่าศาลปกครองฯจะพิจารณาประมาณไตรมาสที่ 3 นี้
ขณะเดียวกันนายธนวรรธน์ พลวิชัย กรรมการสลากกินแบ่งรัฐบาล กล่าวภายหลังจากพ.ร.บ.สำนักงานสลากกินแบ่งรัฐบาล พ.ศ.2562 มีผลบังคับใช้แล้วว่ากฎหมายเปิดให้สำนักงานสลากดำเนินการออกสลากในรูปแบบใหม่ๆ ทั้ง สลากออนไลน์ หรือ ล็อตโต้ได้ โดยในกฎหมายใหม่จะกำหนดให้สมทบเงินรางวัลที่ 1 ได้ไม่เกิน 1 งวด หากยังไม่มีผู้ถูกรางวัล เงินจะถูกส่งเข้าคลังทันที ซึ่งจะต่างจากสลากล็อตโต้ของต่างประเทศ ที่จะทบเงินรางวัลไปเรื่อยๆ จนกว่าจะมีผู้ถูกรางวัล
ด้านพ.ต.อ.บุญส่ง จันทรีศรี ผู้อำนวยการสำนักงานสลากกินแบ่งรัฐบาล กล่าวว่าการออกสลากล็อตโต จะต้องมีการเสนอรัฐบาลใหม่เพื่อพิจารณาความเหมาะสม และเข้าหารือในที่ประชุมคณะกรรมการสลากฯ ก่อนที่จะมีการจัดรับฟังความคิดเห็นผู้มีส่วนได้ส่วนเสียในระยะต่อไป
ในส่วนของการจ่ายเงินรางวัลแจ็คพอต จะต้องเป็นไปตามกฎหมายสลากฯ ฉบับใหม่ คือ 60% เป็นการจ่ายเงินรางวัล 23% เป็นรายได้รัฐ และอีก 17 % รางวัลเป็นค่าบริหารจัดการ และยกเลิกเงินส่งกองทุนสลากกินแบ่งรัฐบาลเพื่อพัฒนาสังคม 3 % ขณะเดียวกันเงินรางวัลแจ็คพอตจะผันแปรไปตามจำนวนผู้ซื้อในแต่ละงวด เช่น ในงวดวันที่ 1 มีรายได้จากการขายสลากล็อตโต้รวม 100 ล้านบาท ก็จะแบ่งไปจ่ายเป็นเงินรางวัล 60 ล้านบาท ซึ่งรางวัลแจ็คพอตจะกำหนดเป็นสัดส่วนอยู่ในวงเงินดังกล่าว
“ที่ผ่านมาจากการขายหวยบนดินในรัฐบาลชุดที่ผ่านมา พบว่า มียอดขายต่องวดสูงสุดถึง 3,000 ล้านบาท ถ้ามีประชาชนสนใจซื้อสลากล็อตโต้ในระดับดังกล่าว ก็จะเป็นเงินรางวัลที่จะจ่ายให้ผู้ถูกรางวัล ประมาณ 1,800 ล้านบาท ทำให้ต้องมีการแบ่งรางวัลแจ็กพอตสำหรับรางวัลที่ 1 ในประมาณหลักร้อยล้านบาทขึ้นไป”พ.ต.อ. บุญส่ง กล่าว
ทั้งนี้ สลากล็อตโต้อาจจะมีผู้ถูกรางวัลใหญ่แจ็คพอตเพียง 1 คน หรือมากกว่า 1 คนก็ได้ ถ้ามีการซื้อเลขเดียวกันแล้วถูกหลายคนก็จะนำเงินรางวัลมาหารกัน ซึ่งต่างจากสลากกินแบ่งรัฐบาลในปัจจุบัน ที่มีการกำหนดเงินรางวัลตายตัว โดยรางวัลที่ 1 จะได้ 6 ล้านบาท
อนึ่งก่อนหน้านี้ นายบุญเลิศ ใจมั่น ผู้อำนวยการฝ่ายวางแผนกลยุทธ์และนักลงทุนสัมพันธ์ บมจ.ล็อกซเล่ย์ (LOXLEY) กล่าวว่า บริษัทตั้งเป้ารายได้รวมปี 2562 เติบโต 20-25% จากปีก่อนที่มีรายได้ 1.36 หมื่นล้านบาท เนื่องจากทุกกลุ่มธุรกิจมีแนวโน้มเติบโต  โดยทยอยรับรู้รายได้จากมูลค่างานในมือโดยรวม (Backlog) ที่ปัจจุบันมีกว่า 1.13 หมื่นล้านบาท ซึ่งจะรับรู้รายได้ภายในปีนี้สัดส่วน 74% หรือคิดเป็นกว่า 8 พันล้านบาท นอกจากนั้นยังรับรู้รายได้จากธุรกิจที่สร้างรายได้ประจำ (Recurring Income) อาทิ ธุรกิจอาหารอีก 3-3.5 พันล้านบาท
ขณะที่กำไรปีนี้ คาดว่าจะเติบโตตามทิศทางเดียวกับรายได้ และบริษัทยังสามารถปรับลดค่าใช้จ่ายพิเศษต่ำกว่าปีก่อนที่ 2.3 พันล้านบาท ประกอบกับรับรู้โครงการที่มีมาร์จิ้นสูง มีส่วนแบ่งกำไรจากเงินลงทุนในบริษัทร่วม ส่งผลให้ปีนี้บริษัทวางเป้าอัตรากำไรสุทธิจะแตะระดับ 3% สูงสุดในรอบหลายปี พร้อมกับรักษาระดับอัตรากำไรขั้นต้นปีนี้ที่ระดับ 14.3% ใกล้เคียงกับปีก่อน
ส่วนแผนการลงทุนปีนี้ บริษัทวางงบลงทุนไว้ที่ 100-200 ล้านบาท เพื่อใช้ในการพัฒนาระบบคลาวด์ (Cloud ) มูลค่า 70 ล้านบาท และลงทุนทางด้านการวิจัยและพัฒนา (R&amp;D) ราว 30 ล้านบาท ที่เหลือจะพิจารณาการลงทุนอีกครั้ง
 